अपने घर के दो कमरों को शूटिंग रेंज बनाकर प्रैक्टिस करने वाले सौरभ चौधरी ने एशियन गेम्स में अपने देश और अपने गांव कलीना का नाम दुनिया भर में मशहूर कर दिया। सौरभ ने 10 मीटर पिस्टल इवेंट में गोल्ड जीता है। 16 बरस के सौरभ का यह पहला सीनियर इवेंट है और उसके मुकाबले में थे 2010 के विश्व चैंपियन जापान के मत्सुदा। सौरभ के पिता जगमोहन सिंह यूपी के जिले मेरठ के गांव कलीना के एक छोटे गन्ना किसान हैं। खुशी की बात यह है कि कांस्य पदक भी एक और भारतीय खिलाड़ी अभिषेक वर्मा के नाम रहा। प्रधानमंत्री नरेंद्र मोदी और यूपी के सीएम योगी आदित्यनाथ ने सौरभ को शानदार जीत पर बधाई दी है।